**Detox-kuuri** (joskus "puhdistuskuuri" tai "puhdistautumiskuuri") on uskomuslääkinnän muoto, jolla väitetään poistettavan kehosta määrittelemättömiä "myrkkyjä" – kertyneitä aineita, jotka kannattajien mukaan ovat terveydelle haitallisia. Toimintaan liittyy usein erityinen ruokavalio, paasto, peräsuolen puhdistaminen tai hampaiden täytteiden poistaminen.

Käsite on saanut kritiikkiä tutkijoilta ja terveydenhuollon elimiltä, koska väitteiltä puuttuu tieteellinen perusta ja todisteet. "Myrkkyjä" ei yleensä määritellä, eikä myrkkyjen kertymisestä yleensä ole juurikaan näyttöä. Brittiläinen "Sense About Science" -järjestö totesi, että kaikki yritykset näyttävät tarkoittavan "myrkyillä" eri asioita, ja siteerasi palkittua kemiantutkijaa, jonka mukaan detox-keinot ovat ajan ja rahan tuhlausta. Britannian ravitsemusterapeuttien järjestö on kutsunut detox-käsitettä "hölynpölyksi" ja "markkinointimyytiksi".
Sen mukaan keholla on mekanismit neutraloida ja poistaa kuonaa ja myrkkyjä, kuten alkoholia ja saasteiden ja bakteerien kemikaaleja.

Tausta
------

1830-luvulla puhdistuskeinoja alettiin epäillä yhä laajemmin. Biokemia ja mikrobiologia näyttivät tukevan myrkyttymisteoriaa 1800-luvulla mutta 1900-luvun alussa käsitys muutti nopeasti. Vaikka lääketiede on hylännyt ajatuksen, jotkut uskomuslääkinnän harjoittajat pitävät siitä kiinni.
Nyttemmin detox-kuurit ja eräät muut uskomuslääkinnän muodot ovat yleistyneet, vaikka lääketiede tuottaa yhä todisteita siitä, että ala on epätieteellinen ja vanhentunut.

Detox-kuuri
-----------

Detox-kuuri on epämääräinen, vaihteleva käsite, jolla usein tarkoitetaan yrttitippojen lisäämistä juomaveteen, kasvisvoittoista ruokavaliota, suolihuuhteluja sekä alkoholista ja kahvista luopumista. Kuurin kesto voi olla kolmesta päivästä kolmeen viikkoon.

Detox-tuotteet
--------------

Professori Juhani Knuutin mukaan Detox-tuotteissa ei ole mitään elimistöä puhdistavaa. Ne ovat kuitenkin lisäravinteita, eikä niiden tarkkaa sisältöä tiedetä, vaan ne voivat sisältää hormoneja, potenssilääkettä tai muita luvattomia aineita.

Tammikuussa 2017 Lääkärilehti raportoi 44-vuotiaan naisen saaneen Detox-kuurista K-vitamiinin puutostilan ja joutuneen sairaalaan veren hyytymishäiriön vuoksi.

Tieteilijöiden näkökantoja
--------------------------

The Lancet -lehden artikkelin mukaan Detox-kuurit ovat mielikuvitukseen perustuva "joukkoharha", erittäin kallis muoti, jota mainostetaan kaikkialla.

Professori Juhani Knuutin mukaan kehossa ei ole kuona-aineita, joita voisi detox-kuurilla poistaa. Maksa ja munuaiset hoitavat puhdistamisen. Lääketieteellinen "detox" eli myrkynpoisto on eri asia, esimerkiksi metanolimyrkytystä voi hoitaa etanolilla. Detox-kuurilla ei ole mitään fysiologista tai biologista vaikutusta, eikä paastollakaan ei voi hoitaa sairauksia. Vedestä voi olla hyötyä, mutta sitä ei pidä juoda liikaa. Paremman olon saamiseksi on suositeltavampaa detox-kuurin sijaan syödä vähemmän ja terveellisemmin.

Ravitsemusfysiologian professori Marja Mutasen mukaan paastot ja puhdistukset ovat turhia ja detox-kuurit ovat "höpöhöpöä". Elimistö poistaa kuona-aineet, kuten hiilidioksidin, typen ja virtsan ja ulosteiden mukana poistuvat aineet. Sitä ei voi ruoalla, hieronnalla tai jalkojen suolaamisella nopeuttaa. Kuona-aineet eivät voi varastoitua kehoon aiheuttamaan terveyshaittoja.

Itä-Suomen yliopiston kansanterveystieteen ja kliinisen ravitsemustieteen professori Jussi Pihlajamäen mukaan kuona-aineet poistuvat elimistöstä automaattisesti. Todelliset myrkyt ovat yleensä rasvaliukoisia eivätkä poistu dieetillä. Pihlajamäen mukaan detoxista sinänsä ei ole terveyshyötyjä. Kuitupitoisten hedelmien ja kasvisten lisääminen voi olla terveellistä, mutta se tulisi tehdä pitkäaikaisesti. Juomisen lisäämisestä on hyötyä vain, jos on juonut liian vähän.

Pihlajamäen mukaan kahvia ja teetä sinänsä ei ole osoitettu terveellisiksi eikä epäterveellisiksi. Pikaruokien lisäaineista ei ole löytynyt ongelmia, vaan pikaruoan ongelmat ovat energian ja suolan määrä ja rasvan huonous.

Kelan johtavan tutkija Paula Hakala on samoilla linjoilla. Yleisimmät myrkyt ovat tupakka, alkoholi ja liika kahvi, ja niistä pääsee eroon lopettamalla käytön. Pitkä paastomainen kuuri voi laskea painoa, 70-prosenttisesti lihaksista, mikä hidastaa perusaineenvaihduntaa ja aiheuttaa hyvin suurella todennäköisyydellä uudelleen lihomista.

Myös Science-based medicine pitää Detox-kuureja humpuukina.

Lähteet
-------

1. ↑  Klein, AV; Kiat, H: Detox diets for toxin elimination and weight management: a critical review of the evidence..  *Journal of human nutrition and dietetics : the official journal of the British Dietetic Association*, joulukuu 2015.
2. ↑  Detox press release Sense About Science.  Arkistoitu 26 elokuu 2013. Viitattu 10 April 2013.
3. ↑  Sian Porter: Detox Diets  toukokuu 2016. British Dietetic Association.
4. ↑   "From the Scientific Revolution to the Germ Theory", *Western Medicine: An Illustrated History*, reprint, Oxford University Press, 94. ISBN 9780199248131. Viitattu 2015-08-21. "By the 1830s, the increasingly widespread view that many well-established remedies, such as bleeding and purging, were actually useless or worse, made it easier to poke fun at old-fashioned doctoring."
5. ↑  Alvarez, Walter C.: Origin of the so-called auto-intoxication symptoms.  *JAMA*, 4.1.1919. doi:10.1001/jama.1919.02610010014002.  [{{{www}}} Artikkelin verkkoversio].
6. ↑  Compare: Colon Cleansing: Money Down the Toilet  8 August 2006. LiveScience.  "Colon cleansing refers to a more invasive procedure of water and hoses stuck you-know-where. It's not clear when this practice started. [...] The golden age of the colon in America was in the late 19th century when—perhaps influenced by a new emphasis on hygiene and proper sewage removal—serious-minded doctors developed the theory of colonic autointoxication. [...] The idea was that the intestines were a sewage system and that constipation, although never specifically defined, resulted in a cesspool within the body where food wastes would putrefy, become toxic, and get reabsorbed through the intestines. Some scientists also claimed that constipation caused fecal matter to harden onto the intestinal walls for months or years, blocking the absorption of nutrients (yet somehow not blocking toxins). [...] The beginning of the end of the (first) era of autointoxication came with a 1919 article in Journal of the American Medical Association by W.C. Alvarez, "Origin of the so-called auto-intoxication symptom." Soon after, and still to this day, direct observations of the colon through surgery and autopsy find no hardening of fecal matter along the intestinal walls. There's no cesspool either. Cesspools form from copious amounts of feces from entire neighborhoods, which is why crowded cities with inadequate sewage systems smelled so awful and why autointoxication made sense. [...] By the 1920s, colon cleansing was relegated to the realm of quackery." Viitattu 10 November 2008.
7. ↑  Ernst, Edzard: Colonic irrigation and the theory of autointoxication: a triumph of ignorance over science.  *Journal of Clinical Gastroenterology*, kesäkuu 1997, 24. vsk. PubMed:9252839. doi:10.1097/00004836-199706000-00002.
8. ↑  Chen, Thomas S. N.; Chen, Peter S. Y.: Intestinal autointoxication: a medical leitmotif.  *Journal of Clinical Gastroenterology*, 1989, 11. vsk. PubMed:2668399. doi:10.1097/00004836-198908000-00017.
9. ↑  Cecil Adams: Does colonic irrigation do you any good?  25.5.1990. The Straight Dope. Viitattu 2.9.2008.
10. 1 2 3 4  Detox-kuureista ei ole terveydellistä hyötyä, sanovat asiantuntijat *Helsingin Sanomat*.  5.1.2015.
11. 1 2 3  Detox-puhdistautumiskuureista voi olla haittaa elimistölle, ja ainakaan niistä ei ole hyötyä, sanoo professori *Helsingin Sanomat*.  8.3.2017.
12. ↑  Annika Kalliokoski et al.: Ravintolisistä sairaalareissu.  *Lääkärilehti*, tammikuu 2017, 2017. vsk, nro 3. Artikkelin verkkoversio.  (Arkistoitu – Internet Archive)
13. ↑  Dixon, Bernard (2005). ""Detox", a mass delusion". *The Lancet Infectious Diseases* **5** (5). Elsevier BV. doi:10.1016/s1473-3099(05)70094-3. ISSN 1473-3099. PMID 15854880.
14. ↑  Detox-hoidot ovat humpuukia *Helsingin Sanomat*.  16.5.2013.
15. ↑  Detox: What "They" Don’t Want You To Know  1.1.2015. Science-based medicine.